b'\n_START_ARTICLE_\nFiat Fiorino\n_START_SECTION_\nFiorino (type 127/147, 1977\xe2\x88\x921987)\n_START_PARAGRAPH_\nDen f\xc3\xb8rste generation af Fiorino, som blev bygget mellem oktober 1977 og december 1987, var baseret p\xc3\xa5 Fiat 147, den brasilianske version af Fiat 127, med en bagtil p\xc3\xa5monteret varekasse. Fiorino blev fremstillet p\xc3\xa5 fabrikken i Betim, Brasilien. Motoren var de f\xc3\xb8rste \xc3\xa5r p\xc3\xa5 0,9 liter med 33 kW (45 hk) og gav bilen en topfart p\xc3\xa5 125 km/t. Nyttelasten var ca. 360 kg._NEWLINE_I januar 1980 fik modellen nogle mindre modifikationer. Motoren var nu p\xc3\xa5 1,0 liter med 37 kW (50 hk), og kofangerne var nu fremstillet af kunststof._NEWLINE_Samtidig med et yderligere sidel\xc3\xb8bende med 127 gennemf\xc3\xb8rt facelift i for\xc3\xa5ret 1982 tilkom en dieselversion med 33 kW (45 hk)._NEWLINE_Firmaet Weinsberg lavede en autocamperudgave af Fiorino.\n_START_SECTION_\nFiorino (type 146, 1988\xe2\x88\x922013)\n_START_PARAGRAPH_\nDen anden generation af Fiorino, som kom p\xc3\xa5 markedet i januar 1988, var bygget p\xc3\xa5 platformen fra den brasilianske Fiat Uno, og fandtes i tre teknisk set meget forskellige underserier:_NEWLINE_Frontpartiet p\xc3\xa5 den mellem starten af 1988 og for\xc3\xa5ret 1992 byggede f\xc3\xb8rste serie var frem til B-s\xc3\xb8jlen optisk identisk med Uno, ligesom kabineudstyret. Teknikken var derimod stort set u\xc3\xa6ndret i forhold til f\xc3\xb8rste generation. Det tekniske forbillede var den brasilianske udgave af Uno (Uno CS) med bagakslen fra Fiat 127, som kunne kendes p\xc3\xa5 den h\xc3\xb8je motorhjelm hvorunder reservehjulet l\xc3\xa5. Ligesom f\xc3\xb8r var hele undervognen og drivlinien overtaget direkte fra forg\xc3\xa6ngeren. Dermed var fjederben, foraksel samt den tv\xc3\xa6rliggende bladfjeder og de trapezformede tv\xc3\xa6rled magen til Fiat 147._NEWLINE_Til den mellem for\xc3\xa5ret 1992 og slutningen af 1993 byggede anden serie blev den gamle teknik igen genbrugt. Karrosseriet havde f\xc3\xa5et et facelift med front og optiske tr\xc3\xa6k fra Uno II. Forlygter, forsk\xc3\xa6rme, motorhjelm, k\xc3\xb8lergrill og andet kunne dog i Europa kun findes p\xc3\xa5 Fiorino, og var dermed ikke identisk med den europ\xc3\xa6iske Uno. Disse dele stammede fra Uno CS, som i denne form kun blev bygget i Brasilien. Kabinen beholdt designet fra Uno I._NEWLINE_Den tredje serie, bygget mellem 1994 og 2013, havde s\xc3\xa5vel teknik fra type 147 som designm\xc3\xa6ssige tr\xc3\xa6k fra Uno I. Akselafstanden og bilens l\xc3\xa6ngde voksede en smule, undervognen og akselgeometrien fortil havde nu teknik fra Uno mens bagakslen stadigv\xc3\xa6k var stiv og oph\xc3\xa6ngt p\xc3\xa5 to langsliggende bladfjedre, hvilket bidrog til forbedring af k\xc3\xb8reegenskaberne. Den udvendige form var stort set u\xc3\xa6ndret i forhold til anden serie; disse senere modeller kan ofte kendes p\xc3\xa5 det forh\xc3\xb8jede tag og den let modificerede kassep\xc3\xa5bygning. De glaserede hhv. gennemsigtige dele p\xc3\xa5 siden af bilen havde nu kun to flader pr. side i stedet for fire. Sene eksemplarer af tredje serie fik en ny k\xc3\xb8lergrill med kun \xc3\xa9n tv\xc3\xa6rstribe. Kabinen i tredje serie fik udstyr fra Uno II._NEWLINE_Opbygningsvarianterne omfattede en lukket varekasse, en varekasse med vinduer og en pickup. Sidstn\xc3\xa6vnte er relativt sj\xc3\xa6lden og efterspurgt. Der blev ogs\xc3\xa5 bygget autocampere p\xc3\xa5 basis af Fiorino._NEWLINE_Motorprogrammet omfattede ud over en 1,7-liters dieselmotor forskellige benzinmotorer p\xc3\xa5 mellem 1,1 og 1,6 liter. Da Fiorino prim\xc3\xa6rt var en h\xc3\xa5ndv\xc3\xa6rkerbil, var dieselversionen, som i de sidste model\xc3\xa5r ogs\xc3\xa5 kunne f\xc3\xa5s med turbo og 46 kW (63 hk), den mest solgte._NEWLINE_I december 2001 oph\xc3\xb8rte produktionen af Fiorino-serien i Europa, hvor den blev afl\xc3\xb8st af Fiat Dobl\xc3\xb2 (kassevogn) hhv. Fiat Strada (pickup)._NEWLINE_I Brasilien blev Fiorino i modificeret form fortsat produceret til Sydamerika frem til 2013 og herefter afl\xc3\xb8st af Fiorino Furgao.\n_START_SECTION_\nLastrum\n_START_PARAGRAPH_\nLastrummet har en l\xc3\xa6ngde p\xc3\xa5 1,52 m (2,49 m med fremklappet passagers\xc3\xa6de) og en bredde p\xc3\xa5 1,47 m. Afstanden mellem hjulkasserne er 1,04 m. Lastrummet har en h\xc3\xb8jde p\xc3\xa5 1,18 m og en lastvolume p\xc3\xa5 2,5 m\xc2\xb3. Med passagers\xc3\xa6det klappet frem kan det \xc3\xb8ges til 2,8 m\xc2\xb3. Bagp\xc3\xa5 er bilen udstyret med to asymmetisk delte (i forholdet 40:60), bl\xc3\xa6ndede fl\xc3\xb8jd\xc3\xb8re, som kan \xc3\xa5bnes op til 90\xc2\xb0 hhv. 180\xc2\xb0 hvilket letter af- og p\xc3\xa5l\xc3\xa6sning. Den bageste \xc3\xa5bning har en bredde p\xc3\xa5 op til 1,14 m og en h\xc3\xb8jde p\xc3\xa5 op til 1,06 m. Derudover har Fiat Fiorino en kun 527 mm h\xc3\xb8j lastekant, som er den laveste i segmentet. Nyttelasten ligger p\xc3\xa5 610 kg, og anh\xc3\xa6ngerv\xc3\xa6gten p\xc3\xa5 600 kg med hhv. 400 kg uden bremser.\n_START_SECTION_\nSikkerhed\n_START_PARAGRAPH_\nTil sikkerhedsudstyret h\xc3\xb8rer ABS med elektronisk bremsekraftfordeling (EBD), hydraulisk servostyring, skivebremser fortil, trepunktssikkerhedsseler med selestrammere og selekraftbegr\xc3\xa6nsere, f\xc3\xb8rerairbag samt Deadlock-system (en tyverisikring som l\xc3\xa5ser alle d\xc3\xb8re s\xc3\xa5 de hverken kan \xc3\xa5bnes indefra eller udefra). Passagerairbag, sideairbags og parkeringssensorer afrunder sikkerhedspakken._NEWLINE_B\xc3\xa5de ved af- og p\xc3\xa5l\xc3\xa6sning og under k\xc3\xb8rslen \xc3\xb8ger den separate l\xc3\xa5sning af for- og bagd\xc3\xb8rene sikkerheden. Dermed er det muligt at have lastrummet \xc3\xa5bent og f\xc3\xb8rerkabinen afl\xc3\xa5st samtidig, eller omvendt._NEWLINE_I mods\xc3\xa6tning til s\xc3\xb8stermodellerne fra Peugeot og Citro\xc3\xabn har Qubo i udstyrsvarianten "Trekking" som standard ESP med bremseassistent, ASR, MSR og bjergigangs\xc3\xa6tningsassistent._NEWLINE_Ved en elgtest udf\xc3\xb8rt af det tyske ADAC i slutningen af april 2010 v\xc3\xa6ltede Citro\xc3\xabn Nemo, hvorfor PSA gav dieselmodellerne ESP-system som standardudstyr.\n_START_SECTION_\nFiorino (type 327, 2013\xe2\x88\x92)\n_START_PARAGRAPH_\nSiden 2013 er der i Brasilien en ny model p\xc3\xa5 basis af den nye Fiat Uno p\xc3\xa5 markedet.'